Писмо от Неофит до цар Фердинанд
Ваше Величество, 

При все и да признаваме, че в тия съдбоносни минути Вам и на Вашата славна армия предстоят важни дела, ние, пълномощниците на българското население в Скопската епархия, счетохме за свой непременен дълг да донесем до знанието на Ваше Величество всичко гореизложено и да Ви помолим най-покорно в името на общобългарските висши интереси да излеете милостта си и към тукашния български край населен с чисто българско население, като упражните всичкото си влияние, щото и тоя чисто български кът да се впише в пределите на Царство България, за да бъде напълно постигнат идеала ни за една целокупна велика България. Ние напълно се надуваме, че желанието и просбата ни ще се вземат непременно под патриотическото внимание на Ваше Величество, Великия Цар - Освободител и че нашето хубаво Скопйе ще краси като скъпоценен камък за винаги Короната на ваше величество Великия Цар, както и на династията Ви.
Нека по тоя начин, Ваше Величество, се даде възможност и на тая част от българското население, което до сега е живяло с идеала да влезе в пределите на Велика България и е пазило най-свето тоя идеал, нека, казваме, му се даде възможност да извика то наедно с всичките верноподанни българи открито и велегласно: Да живее Негово Величество Фердинанд I, Царят на България!

Покорни поданници на Ваше Величество.
гр.Скопйе, 28 ноемврий 1912год.

Скопски митрополит: (подп.) Неофит
Пълномощници на българското население от Скопската Епархия:
(Следват подписите им.)

Писма относно Македония